Miklir erfiðleikar eru í stjórnarsamstarfinu í Færeyjum eftir að tveir þingmenn stjórnarflokka hafa lýst stuðningi við tillögu stjórnarandstöðunnar um réttindabætur fyrir samkynhneigðar mæður. Jenis af Rana og Miðflokkur hans ætla að slíta stjórnarsamstarfinu ef tillagan verður samþykkt. Bárður á Steig Nielsen lögmaður reynir nú að finna málamiðlun áður en frumvarpið kemur til þriðju umræðu.
Núverandi þriggja flokka mið-hægristjórn tók við völdum eftir kosningar í september 2019. Þá komust leiðtogar Sambandsflokksins, Miðflokksins og Fólkaflokksins að samkomulagi stjórnarmyndun og Jenis av Rana úr Miðflokknum varð menntamála- og utanríkisráðherra. Miðflokkurinn í Færeyjum er nokkuð bókstafstrúaður kristinn flokkur.
Jenis av Rana varð þekktur eða kannski alræmdur á Íslandi þegar hann neitaði að sitja kvöldverðarboð með Jóhönnu Sigurðardóttur, þáverandi forsætisráðherra, og Jónínu Leósdóttur eiginkonu hennar, þegar þær voru í opinberri heimsókn í Færeyjum fyrir rúmum áratug.
Jenis av Rana setti það skilyrði í upphafi stjórnarsamstarfsins að stjórnarþingmenn mættu ekki greiða atkvæði með neinni tillögu frá stjórnarandstöðu. Miðflokkurinn myndi slíta samstarfinu ef það gerðist.En það gerðist einmitt fyrr í vikunni þegar Annika Olsen, þingmaður Fólkaflokksins og fyrrverandi borgarstjóri í Þórshöfn, lýsti yfir stuðningi við tillögu sem gerir ráð fyrir að samkynhneigðarkonur í föstu sambandi geti báðar talist móðir barns.
Tillaga stjórnarandstöðunnar er ekki á dagskrá Lögþingsins í dag en leiðtogar stjórnarflokkanna hafa setið á fundum undanfarna daga til að reyna að finna lausn á deilunni svo stjórnin geti setið áfram. Bárður á Steig Nielsen lögmaður er bjartsýnn á að lausn finnist.
Fréttaskýrendur er margir ekki jafn bjartsýnir og segja að lausn sé vandfundin. Komi til stjórnarslita reyni lögmaður líklega að mynda nýja stjórn. Óvíst sé hvort nokkur stjórnarandstöðuflokkur verði tilbúinn að ganga til liðs við Sambandsflokkinn og Fólkaflokkinn. Ef lögmanni tekst ekki að mynda nýja stjórn verður að öllum líkindum boðað til nýrra kosninga.